लोनी नवोदय स्कूल के शिक्षक ने फांसी लगाई
कक्षा छठी से 9वीं तक के विद्यार्थियों को पढ़ाते थे
भास्कर संवाददाता | बुरहानपुर
लोनी नवाेदय स्कूल के सरकारी क्वाटर में शिक्षक ने छत पंखे पर रस्सी से फांसी लगा ली। इसके लिए वे बाजार से नायलोन की नई रस्सी खरीदकर लाए थे। सूचना मिलते ही लालबाग थाने से पुलिस मौके पर पहुंची। शिक्षक के आत्महत्या करने के कारणों का पता नहीं चल सका है। पुलिस मर्ग कायम कर मामले की जांच कर रही है।
लखनऊ के शांतिप्रकाश शुक्ला (36) नवोदय स्कूल में छह साल से पदस्थ थे। वे कक्षा छठी से 9वीं तक के विद्यार्थियों को पढ़ाते थे। शुक्रवार को मेस में उनकी हाउस मास्टर की ड्यूटी लगी थी। सुबह वे ड्यूटी पर नहीं पहुंचे। उनकी गैरमौजूदगी को किसी ने गंभीरता से नहीं लिया। वे स्कूल परिसर में बने सरकारी क्वाटर में रहते थे। रात 8.30 बजे कुछ हेल्पर उनके क्वाटर पहुंचे। दरवाजा खटखटाया लेकिन अंदर से कोई जवाब नहीं मिला। कर्मचारियों ने प्राचार्य सुरेंद्र पाटी को यह बात बताई। कर्मचारियों के साथ प्राचार्य भी मौके पर पहुंचे। मेस हेल्पर ओमप्रकाश डावर ने बालकनी से कमरे में प्रवेश किया। लाइट जलाई तो शिक्षक का शव पंखे पर लटका दिखा। ओमप्रकाश ने दौड़कर कमरे का दरवाजा खोला। प्राचार्य श्री पाटी ने कलेक्टर जेपी आइरिन सिंथिया को फोन किया। इसके बाद शिक्षक के परिजन को सूचना दी। वे देर रात बुरहानपुर के लिए रवाना हुए।
एएसपी ने मौका मुआयना किया
रात करीब 9.30 बजे तहसीलदार जीएस गहरवार स्कूल पहुंचे। लालबाग थाना टीआई शिवकांत दुबे ने भी जांच-पड़ताल की। देर रात शिक्षक के शव को जिला अस्पताल पहुंचाया। शनिवार शाम 5 बजे एएसपी भगवतसिंह बिरदे ने मौका मुआयना किया। देर रात परिजन जिला अस्पताल पहुंचे। रविवार को परिजन की मौजूदगी में शव का पोस्टमार्टम किया जाएगा।
वे दूसरों से कम ही बात करते थे
शिक्षक शांतिप्रकाश स्कूल में सरल और सौम्य स्वभाव से जाने जाते थे। किसी से ज्यादा बात नहीं करते थे। ओरों की तरह घुल-मिलकर रहना उनको पसंद नहीं था। अब तक उनकी शादी नहीं हुई थी। उनके बड़े भाई भी अविवाहित हैं। पिता ठाकुरप्रसाद शुक्ला कैंसर से पीड़ित हैं। प्रारंभिक जांच में पुलिस को जो साक्ष्य मिले हैं उससे इसे आत्महत्या माना जा रहा है।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva